tartuNLP/wikipedia-smugri-20251201 huggingface dataset:
Henkilönnimi

Henkilönnimi on erisnimi, joka yksilöi ja identifioi ihmisen muusta yhteisöstä. Henkilönnimi on kulttuurinen universaali, eli maailmassa ei tunneta kulttuureja, joissa ihmisille ei olisi annettu nimeä.
Henkilönnimeen kuuluu kaikissa kulttuureissa yksilöllinen nimi (etunimi). Noin 60 prosentissa kulttuureista henkilönnimeen kuuluu myös lisänimi, joka voi olla esimerkiksi sukunimi, välinimi, patronyymi tai klaaninimi. Yksinimisellä henkilöllä on vain yksi virallinen nimi.
Henkilönnimet muodostavat henkilönnimijärjestelmiä, jotka yksilöimisen lisäksi myös luokittelevat ihmiset kuuluvaksi johonkin sosiaaliseen ryhmään, kuten sukuun tai klaaniin. Samantyyppisissä kulttuuriympäristöissä käytetään usein samankaltaisia nimijärjestelmiä. Maanviljelysyhteisöjen nimijärjestelmät muistuttavat toisiaan, kuten myös nykyaikaisten kaupunkikulttuurien nimijärjestelmät.
Nimen anto ja vaihto.
Valtaosassa kulttuureista nimenanto tapahtuu lapsen ensimmäisen elinkuukauden aikana. Nimenantajana toimii useimmiten lapsen isä tai äiti tai molemmat yhdessä. Noin kolmasosassa maailman kulttuureista nimenantaja on joku muu sukulainen tai yhteisössä korkeaa arvostusta nauttiva henkilö. Valtaosassa kulttuureja (noin 75 %) nimenantoon liittyy myös nimenantoseremonia. Maatalousvaltaisissa kulttuureissa nimenantoseremonia suoritetaan lähes aina (noin 99 %). Nimenantoseremoniaan voidaan myös suorittaa erilaisia puhdistus- ja uhrirituaaleja.
Nimenantoperuste vaihtelee myös eri kulttuureissa. Hyvin yleinen peruste on lapsen nimeäminen jonkin lähisukulaisen mukaan. Muita yleisiä perusteita ovat lapsen jokin ominaisuus (olemassa oleva tai haluttu), syntymähetken tapahtuma tai syntymäjärjestys tai -asema perheessä. Lapsen sukupuoli ilmenee aina nimestä vain vajaassa 50 prosentissa kulttuureista. Noin 15 prosenttia kulttuureista ei erottele nimissä lainkaan sukupuolta – sukupuoli ilmaistaan tarvittaessa muiden kielellisten keinojen avulla. Nimenantoon vaikuttaa myös samannimisyys. Noin 10 prosentissa kulttuureista henkilönnimi on täydellisen ainutkertainen eli kellään elävällä tai kuolleella ei ole ollut samaa nimeä. Noin 15 prosenttia kulttuureista rajoittaa samannimisyyden vain elossa oleviin henkilöihin. Valtaosa kulttuureista sallii kuitenkin samannimisyyden. Tällöin nimenantoon liittyy myös luokittelua – nimenantoperusteena on joku arvostettu tai esikuvallinen henkilö, jonka ominaisuuksien haluttaisiin ikään kuin ”tarttuvan” lapseen. Noin joka viidennessä kulttuurissa kaimasuhteeseen liittyy myös erityisiä velvollisuuksia.
Lapsi saa sukunimensä yleensä vanhemmiltaan. Nimensä vaihtaneen kohdalla "syntymänimeksi" tai "alkuperäiseksi nimeksi" kutsutaan vanhemmilta perittyä sukunimeä, joskus myös syntymässä annetun etunimen tai sen ja vanhemmilta perityn sukunimen yhdistelmää. Avioiduttuaan sukunimensä vaihtaneen naisen vanhemmiltaan perimää sukunimeä voidaan kutsua myös "tyttönimeksi".
Nokia 500

Nokia 500 on matkapuhelinvalmistaja Nokian Symbian^3-käyttöjärjestelmällä toimiva kosketusnäytöllinen älypuhelin. Puhelin maksoi noin 185 euroa. Nokia julkaisi puhelimen 1. elokuuta 2011. Puhelimen myyntipakkauksessa on mukana kolme eriväristä taustakuorta. Helmikuussa 2012 tulleessa ohjelmistopäivityksessä käyttöjärjestelmä päivittyi Symbian Belleksi.
Tietoja.
Nokia 500:ssa on 1 gigahertsin suoritin.
Paikannus.
Puhelimessa on GPS-paikannus A-GPS-ominaisuudella sekä kompassi ja navigointiin siinä on Nokia Kartat.
Virtalähde.
500:ssa on virtalähteenä 1110 milliamppeeritunnin Nokian BL-4U-akku (Li-Ion).
Vitsebskin piiri

Vitsebskin piiri (, ) on Vitsebskin alueella Valko-Venäjän koillisosassa, Venäjän rajalla sijaitseva Vitsebskiä ympäröivä hallintopiiri. Piirin hallinnollinen keskus on maakuntakeskus Vitsebsk, jonka alue ei kuitenkaan sisälly ympäröivään hallintopiiriin.
Vuoden 2009 väestönlaskennan mukaan Vitsebskin maaseutuvaltaisen piirin alueella asui 40 552 henkeä. Kaupunkilaisiksi luetaan väestötilastoissa heistä ainoastaan Väinäjoen varrella sijaitsevan Suražin (, , 1 039 as.) ja Janavitšyn kaupunkimaisten taajamien (, , 929 as.) väki.
Hallintopiirin liikenneyhteyksistä merkittävimpiä ovat Vitsebskissä neljään suuntaan haarautuvat Valko-Venäjän rautateiden raiteet, valtatiet M8 (E95) ja M3 sekä kantatiet P20, P21, P87 ja P115. Noin 12 kilometriä Vitsebskistä kaakkoon sijaitsee periaatteessa kansainvälinen Vitsebskin lentoasema; hallintopiirissä sijaitsee myös sotilaslentokenttä. Historiallisesti Väinäjoella on ollut suuri merkitys kauppatienä ja kulttuurin leviämisen väylänä.
Skyscraper (kappale)

Skyscraper on yhdysvaltalaisen poplaulaja Demi Lovaton ensimmäinen single hänen kolmannelta studioalbumiltaan. Kappale julkaistiin digitaalisesti 12. heinäkuuta 2011. Kappaleen ovat kirjoittaneet Toby Gad, Kerli Kõiv. 
Lovato on tehnyt kappaleesta myös espanjankielisen version, nimeltään "Rascacielo".
Kappaleeseen tehdyn musiikkivideon kuvaukset kestivät 12 tuntia, ja Lovato kertoi kuvausten olleen sekä fyysisesti että henkisesti raskaat. Mark Pellingtonin ohjaama musiikkivideo esitettiin ensimmäisen kerran 13. heinäkuuta.
Listasijoitukset.
Kappaletta myytiin ensimmäisen viikon aikana 176 000 kappaletta Yhdysvalloissa, debytoiden toisella sijalla "Billboardin" Hot Digital Songs -listalla. Billboard Hot 100 -listalla kappale debytoi sijalla kymmenen, joten siitä tuli toinen Lovaton top 10 -single.
Painonnosto olympialaisissa

Painonnosto on ollut olympialaisten ohjelmassa nykyaikaisen olympiahistorian alusta alkaen. Se on ollut mukana jokaisissa kesäolympialaisissa lukuun ottamatta vuosia 1900, 1908 ja 1912. Naiset kilpailivat painonnoston olympiamitaleista ensimmäisen kerran vasta vuonna 2000. Olympialaisten painonnostoa hallinnoi lajin kattojärjestö, kansainvälinen painonnostoliitto.
Tapahtumat.
Miehet.
Ensimmäisissä nykyaikaisissa olympialaisissa painonnoston kilpamuodot poikkesivat nykyisistä. Kilpailumuotoina oli painonnosto yhdellä kädellä, painonnosto kahdella kädellä ja käsipaino. Painoluokkia ei tunnettu, vaan kaikki kilpailivat samassa sarjassa. Tapahtumat olivat vain miehille.
Alkuaikojen kilpailuihin nähden painonnosto on muuttunut huomattavasti. Nykyisin kilpaillaan työnnössä ja tempauksessa, ja näiden yhteistulos ratkaisee voittajan.
Just Go With It

Just Go with It on vuonna 2011 ensi-iltansa saanut romanttinen komediaelokuva, jonka on ohjannut Dennis Dugan ja jonka pääosissa näyttelevät Adam Sandler ja Jennifer Aniston. Elokuva julkaistiin 11. helmikuuta 2011. Se perustuu vuoden 1969 elokuvaan "Kaktuksen kukka" (), joka puolestaan on elokuvasovitus Abe Burrowsin aiemmin julkaistusta Broadway-näytelmästä. Burrowsin näytelmä puolestaan perustuu ranskalaiseen näytelmään "Fleur de cactus".
Elokuvassa plastiikkakirurgi (Adam Sandler) seurustelee huomattavasti nuoremman opettajan kanssa, ja saa avustajansa (Jennifer Aniston) leikkimään vaimoaan ja tulevaa ex-vaimoaan tarkoituksenaan peittää valhe naimisissaolosta. Pian avustajan lapset joutuvat mukaan kuvioihin ja koko joukko suuntaa matkalle Havaijille.
Tuotanto.
Elokuva kuvattiin Los Angelesissa ja Havaijin Maui- ja Kauai-saarilla maaliskuusta toukokuuhun 2010. Elokuvassa Havaijilla sijaitsevaa hotellia kutsutaan nimellä Waldorf Astoria, vaikka kyseessä on oikeasti Grand Wailea -hotelli Mauilla.
Alfredo Magarotto

Alfredo Magarotto (16. helmikuuta 1927 Pernumia – 22. tammikuuta 2021) oli italialainen roomalaiskatolinen piispa. Hänet vihittiin papiksi 9. heinäkuuta 1950 ja nimitettiin Chioggian hiippakunnan piispaksi 22. helmikuuta 1990. Hänet vihittiin piispaksi 24. maaliskuuta Bernardin Gantinin toimiessa pääkonsekraattorina sekä Sennen Corràn ja Antonio Mattiazzon avustaessa. 
Magarotto sai nimityksen Vittorio Veneton piispaksi 31. toukokuuta 1997. Hän jäi eläkkeelle 3. joulukuuta 2003.
Neidonkielikoisa

Neidonkielikoisa ("Cynaeda dentalis") on pieni, Suomessa uhanalainen ja rauhoitettu perhoslaji.
Koko ja ulkonäkö.
Neidonkielikoisa on helposti tunnistettava pieni perhonen, jota ei voi sekoittaa muihin lajeihin. Etusiivet ovat vaaleanruskeat, ja niiden poikki kulkee terävärajainen, tummanruskea siksak-viiru. Siivissä on myös vaaleampia, siiven suuntaisia alueita. Siiven ulkoreunan ripsissä vuorottelevat vaaleat ja tummanruskeat alueet. Tummat alueet muodostavat siiven reunaan rivin kiilamaisia täpliä. Takasiivet ovat ruskeanharmaat, reunoja kohti tummenevat. Siipiväli on 21–31 mm.
Levinneisyys ja lentoaika.
Suomessa neidonkielikoisaa tavataan paikoittaisena pitkin etelärannikkoa, erityisesti Hankoniemellä. Lentää yhtenä sukupolvena, Suomessa heinäkuussa.
Elinympäristö ja elintavat.
Laji on sidoksissa toukan ravintokasviin, neidonkieleen. Lajin elinympäristö vaihtelee hoitamattomasta ruohikkomaista puutarhoihin. Perhoset lentävät hämärän laskeuduttua ja tulevat valolle. Toukka elää aluksi ravintokasvinsa alalehdissä miinaajana, myöhemmin varren alaosan sisällä ja koteloituu kovan, lehdenkappaleilla päällystetyn kotelokopan sisään kuihtuneiden alalehtien väliin.
Vuoden 2010 uhanalaisarvioinnissa neidonkielikoisa arvioitiin Suomessa erittäin uhanalaiseksi (EN). Laji on Suomessa luonnonsuojelulailla rauhoitettu ja yksittäisen perhosen ohjeellinen korvaushinta on 1682 euroa.
Ravintokasvi.
Toukka elää neidonkielellä ("Echium vulgare").
Paolo Magnani

Paolo Magnani (31. joulukuuta 1926 Pieve Porto Morone – 5. marraskuuta 2023) oli italialainen roomalaiskatolinen piispa. Hänet vihittiin papiksi 29. kesäkuuta 1951 ja nimitettiin Lodin hiippakunnan piispaksi 27. heinäkuuta 1977. Piispaksi vihkiminen seurasi 10. syyskuuta. Pääkonsekraattorina toimi Antonio Poma, jota avustivat Ernesto Civardi ja Antonio Giuseppe Angioni.
Magnani nimitettiin 19. marraskuuta 1988 ja asetettiin 11. helmikuuta 1989 Trevison piispaksi. Hän jäi eläkkeelle 3. joulukuuta 2003.
Uladzimir Sasimovitš

Uladzimir Mikalaevitš Sasimovitš (, ; s. 14. syyskuuta 1968) on valkovenäläinen yleisurheilija, joka kilpaili keihäänheitossa. Hän edusti uransa alkuaikoina Neuvostoliittoa.
Sasimovitš sai kultaa alle 20-vuotiaiden MM-kisoissa 1986 tuloksellaan 78,84 ja voitti toiseksi sijoittuneen brittiläisen Mark Robersonin yli neljällä metrillä. Hän voitti seuraavana vuonna hopeaa alle 20-vuotiaiden EM-kisoissa. Sasimovitš voitti pronssia Tokion MM-kisoista 1991 heitettyään 87,04 metriä. Hän oli vuoden 1993 MM-kilpailuissa seitsemäs, mutta karsiutui Göteborgin kisoissa 1995.
Sasimovitš osallistui olympialaisiin ensimmäistä kertaa Atlantassa 1996, jossa hän jäi karsinnassa ilman tulosta eikä päässyt finaaliin. Hän karsiutui myös MM-kisoissa 1997 ja 1999 sekä Sydneyn olympialaisissa 2000, joissa Sasimovitš oli karsinnan 24. tuloksellaan 78,04. Hän sai vuonna 2004 kahden vuoden kilpailukiellon jäätyään kiinni stanozololin käytöstä.
Sasimovitšin ennätys on 87,40 metriä, jonka hän heitti Kuortaneella vuonna 1995. Kyseinen tulos on myös Valko-Venäjän ennätys.
Nieuwe Sluisin majakka

Nieuwe Sluisin majakka on majakka Nieuwesluisin kylässä, pari kilometriä länteen Breskensin asutuskeskuksesta Zeelandissa. Majakan suunnitteli Quirinus Harder, ja se rakennettiin vuosina 1866–1867. Kahdeksankulmainen mustavalkoinen majakkatorni on 28,4 metriä korkea, ja siinä on viisi kerrosta.
Nieuwe Sluisin majakka on Alankomaiden vanhin vielä pystyssä oleva valurautainen majakkatorni. Se oli alun perin väritykseltään keltainen, jonka jälkeen se maalattiin punavalkoraidalliseksi ennen lopullista ulkoasuaan. Majakan katto on kuparia.
Majakan valo on näkyvissä seitsemän sekuntia, jonka jälkeen seuraa kolmen sekunnin pimeys.
Painonnosto kesäolympialaisissa 1920

Vuoden 1920 kesäolympialaisten painonnostotapahtumat järjestettiin 29. elokuuta 1920 Antwerpenissä, Belgiassa. Kilpailupaikkana oli Beerschot Stadium, ja painonnostokilpailut järjestettiin yleisurheilutapahtumien jälkeen. Tämä oli tavanomaista varhaisissa olympialaisissa, joissa painonnostokilpailut olivat osa yleisurheilukilpailuja. Vuoden 1920 olympialaiset olivat kolmas kerta kun painonnosto oli mukana olympialaisten ohjelmassa, vuosien 1908 ja 1912 olympialaisissa painonnostokilpailuja ei järjestetty. Mukana oli 53 osanottajaa 14 eri maasta. Tapahtumia oli viisi, joista kaikki olivat ainoastaan miehille.
Suurin osa maailman parhaista painonnostajista ei ollut mukana vuoden 1920 olympialaisissa. Suuri osa heistä oli saksalaisia tai itävaltalaisia, mutta maita ei kutsuttu olympialaisiin ensimmäisen maailmansodan aloittamisen vuoksi.
Osallistuneet maat.
Kilpailuihin osallistui 53 urheilijaa 14 maasta.
Joanna Stone

Joanna Stone (s. 4. lokakuuta 1972 Lontoo, Yhdistynyt kuningaskunta) on australialainen entinen keihäänheittäjä. Hän edusti seuratasolla Mayne Harriersia.
Stone sijoittui neljänneksi Kansainyhteisön kisoissa 1994, joissa hän sai tuloksen 57,60 metriä. Stone oli viides Göteborgin MM-kisoissa 1995 tuloksellaan 63,44. Hän karsiutui finaalista Atlantan olympialaisissa 1996, mutta voitti hopeaa vuoden 1997 MM-kilpailuissa. Stone osallistui vielä Sydneyn olympialaisiin 2000, joissa hän jäi karsinnan seitsemänneksitoista.
Stonen ennätys nykyisellä keihäsmallilla on 64,62 metriä vuodelta 2000. Hän heitti vanhemmalla mallilla tuloksen 69,85 vuonna 1998.
Lähteet.
Varjotäpläkoi

Varjotäpläkoi ("Ethmia terminella") on pystykotelokoihin kuuluva pikkuperhoslaji. Se on Suomessa uhanalainen ja luonnonsuojelulain nojalla rauhoitettu.
Koko ja ulkonäkö.
Varjotäpläkoi on pieni ja kapeasiipinen, yleisväriltään vaalea perhonen. Etusiipien pohjaväri on valkoinen, mutta siiven etureuna on leveälti vaaleanharmaa, takareunasta kapeammin. Siiven keskiosassa on muutamia mustia täpliä ja ulkosyrjää reunustaa rivi pienempiä mustia pisteitä. Takasiivet ovat harmaat. Siipiväli on 17–20 mm.
Levinneisyys ja lentoaika.
Suomessa lajin ainoat tunnetut elinpaikat ovat hyvin pienellä alueella Dragsfjärdissä, lounaissaaristossa, mutta esiintymisalueellaan laji on kuitenkin runsas. Lentoaika kesäkuun puolivälistä heinäkuun puoleen väliin.
Elinympäristö ja elintavat.
Perhonen viihtyy joutomailla ja kedoilla. Perhoset lentävät pimeän tultua ja tulevat valolle, päivisin ne lepäävät. Toukka elää ravintokasvinsa kukinnoissa ohuen seitin suojissa ja koteloituu ravintokasvin varrelle tai maahan.
Vuoden 2010 uhanalaisarvioinnissa varjotäpläkoin uhanalaisuusluokaksi Suomessa arvioitiin äärimmäisen uhanalainen (CR). Suomessa laji on rauhoitettu luonnonsuojelulailla vuodesta 1989 alkaen ja perhosyksilön ohjeellinen korvaushinta on 1261 euroa.
Ravintokasvi.
Toukka elää neidonkielellä ("Echium vulgare").
Crocodile Dundee II – krokotiilimies

Crocodile Dundee II – krokotiilimies (VHS-julkaisuna Krokotiilimies 2, "”Crocodile” Dundee II") on John Cornellin ohjaama vuonna 1988 ensi-iltansa saanut komediaelokuva, joka on jatko osa elokuvalle "Krokotiilimies". Elokuvassa Krokotiilimies Mick Dundee joutuu pelastamaan vaimonsa kolumbialaisen huumepomon kynsistä New Yorkissa, minkä jälkeen hän joutuu kamppailemaan heitä vastaan Australiassakin. 
Vastaanotto.
Elokuva menestyi maailmanlaajuisesti kritiikistä huolimatta ja voitti BMI Film Music Award -palkinnon ja Golden Screen, Germany-palkinnon.
"Helsingin Sanomien" Mikael Fränti luonnehti elokuvaa sen tv-esityksen alla pinnalliseksi ja laiskaksi ekologiseksi seikkailuelokuvaksi, jonka ohjaus on köyhää ja velttoa. ”Kukaan tuskin jaksaa ärsyyntyä lapsiaikuisesta Paul Hoganista, jolla on yksi ilme mutta varmasti laaja sydän. "Video-oppaassa" vuodelta 1994 Esko Rautakorpi kirjoitti rentouden ottaneen tässä jatko-osassa ylivallan jännitteen kustannuksella ja antoi laahaavaksi pitämälleen elokuvalle kaksi tähteä viidestä.
Painonnosto kesäolympialaisissa 1988

Vuoden 1988 kesäolympialaisten painonnosto järjestettiin 18. – 29. syyskuuta 1988 Olympic Weightlifting Gymnasiumissa, Soulissa, Etelä-Koreassa. Tämä oli 18. kerta kun laji oli mukana olympialaisten ohjelmassa. Mukana oli 226 osanottajaa 62 eri maasta. Tapahtumia oli kymmenen, joista kaikki olivat ainoastaan miehille.
Mitalistit.
Bulgarialaiset Mitko Grabnev (kääpiösarja) ja Angel Guenčev (kevytsarja) voittivat alun perin omissa luokissaan, mutta heidät kummatkin hylättiin doping-testien jälkeen kummankin saatua positiivisen tuloksen furosemidin käytöstä. Unkarilainen Andor Szanyi voitti alun perin hopeamitalin ensimmäisessä raskassarjassa, mutta hänet diskattiin doping-testien jälkeen saatuaan positiivisen tuloksen stanozololin käytöstä.
Hump de Bump

Hump de Bump on Red Hot Chili Peppersin kappale, joka löytyy yhtyeen albumilta "Stadium Arcadium". Kappale on albumin viimeinen single. Kappale on myös yhtyeen viimeinen kitaristi John Fruscianten kanssa.
Kappale.
Kappaleen työniminä olivat "40 Detectives" ja "Ghost Dance 2000", joka viittasi yhtyeen vuoden 1985 kappaleeseen American Ghost Dance.
Kappaleen keskivaiheilla on erilaisilla lyömäsoittimilla tehty välisoitto, joka muistuttaa vastaavaa yhtyeen kappaleessa Breaking the Girl. Kun yhtye esitti kappaleen Stadium Arcadium-kiertueen aikana, The Mars Volta-yhtyeen Marcel Rodriquez-Lopez tuli usein soittamaan bongorumpuja välisoiton aikana. Yhtyeen basisti Flea soittaa kappaleen aikana trumpettia.
Musiikkivideo.
Kappaleen musiikkivideon ohjasi koomikko Chris Rock. Videolla yhtye esiintyy mustien kortteli-juhlissa. Chris Rock esiintyy itsekin videolla, yrittämässä päästä omiin juhliinsa. Rock halusi että yhtyeen jäsenet olisivat ainoat valko-ihoiset videolla.
Painonnosto kesäolympialaisissa 1932

Vuoden 1932 kesäolympialaisten painonnosto järjestettiin 30. – 31. heinäkuuta 1932 Grand Olympic Auditoriumissa, Los Angelesissa, Yhdysvalloissa. Tämä oli kuudes kerta, kun lajiryhmä oli mukana olympialaisten ohjelmassa. Mukana oli 29 osanottajaa kahdeksasta maasta. Lajeja oli viisi, ja ne kaikki olivat miehille.
John Kemp

John Kemp (n. 1380–1454) oli englantilainen kirkonmies, joka toimi lordikanslerina, kardinaalina, Yorkin ja Canterburyn arkkipiispana
Kemp nimitettiin Rochesterin piispaksi 1419, Chichesteriin 1421 ja Lontooseen kahdeksan kuukautta myöhemmin. Vuonna 1439 hänestä tuli kardinaali ja 1452 Canterburyn arkkipiispa. Hänet on haudattu Canterburyn tuomiokirkkoon.
Jussi Makkonen (jääkiekkopuolustaja)

Jussi Makkonen (s. 6. kesäkuuta 1989 Kajaani) on suomalainen jääkiekkopuolustaja, joka pelaa II-divisioonajoukkue Kiekko-Laserissa. Hän toimii joukkueen varakapteenina. Makkosen vahvuuksiin kuuluu kovuus, sekä kiekollinen että kiekoton peli ja monipuolisuus. Hän tarvitsee kuitenkin useimmiten peliä rytmittävän ja rauhoittavan pakkiparin rinnalleen. Makkonen myös provosoituu herkästi.
Ura.
Seuraura.
Makkonen on Kajaanin Hokin kasvatti. Hän oli suhteellisen lupaava pelaaja ja teki 17-vuotiaana kolmivuotisen sopimuksen Hokin Mestis-joukkueen kanssa kaudeksi 2006–2007. Makkonen pelasi Mestiksessä kolme runkosarjaottelua, kunnes hän siirtyi lokakuussa 2006 Hokin A-nuorten päävalmentajan mukaan noin joulutaukoon asti kestävälle koeajalle Rauman Lukon A-nuoriin, jossa Makkonen pelasi loppukauden sekä koko seuraavan kauden 2007–2008 ajan.
Kaudella 2008–2009 Makkonen pelasi Lukossa ensimmäisen ja kauden ainoaksi jääneen SM-liigaottelunsa 25. marraskuuta 2008 vieraissa Tampereen Ilvestä vastaan. Hän pelasi tammikuussa 2009 myös kahden Mestis-ottelun verran lainalla Hokissa tehden yhden syöttöpisteen. Pääosin kaudestaan Makkonen pelasi kuitenkin Lukon A-nuorissa, joissa hän voitti SM-pronssia keväällä 2009. Kaudella 2009–2010 Makkonen toimi Lukon A-nuorten kapteenina ja hän oli tehoilla 10+18=28 koko A-nuorten SM-liigan puolustajien pistepörssin neljäs. Makkonen pelasi myös kaksi playoff-ottelua SM-liigassa keväällä 2010.
Makkonen palasi yksivuotisella sopimuksella kasvattajaseuraansa Hokkiin kaudeksi 2010–2011. Ensimmäinen kokonainen kausi miesten peleissä toi hänelle 45 runkosarjaottelussa tehot 3+7=10. Huhtikuussa 2011 Makkonen teki yksivuotisen jatkosopimuksen Hokin kanssa. Maaliskuussa 2012 hän jatkoi sopimustaan taas vuodella. Makkonen kärsi kaudella 2012–2013 kuitenkin loukkaantumisista ja pelasi runkosarjassa vain 15 ottelua.
Kaudeksi 2014–2015 Makkonen siirtyi II-divisioonajoukkue Kiekko-Laseriin.
Maajoukkueura.
Makkonen on pelannut kuusi poikien maaottelua.
Luis Muriel

Luis Fernando Muriel Fruto (s. 16. huhtikuuta 1991 Santo Tomás, Kolumbia) on kolumbialainen jalkapalloilija, pelipaikaltaan hyökkääjä.
Muriel aloitti uransa Deportivo Calissa, jossa hän teki Liga Postobon I:ssä kymmenessä ottelussa yhdeksän maalia. Hän siirtyi seurasta italialaiseen Udineseen vuonna 2010. Muriel kävi Udinesesta myöhemmin lainalla Espanjan Granadassa sekä Italian Leccessä ja Sampdoriassa, joista viimeksi mainittu osti hänet itselleen kesällä 2015. Vuodet 2017–2019 Muriel edusti espanjalaisseura Sevillaa mutta pelasi kevätkauden 2019 lainalla Italiassa Fiorentinan joukkueessa. Kesällä 2019 hän siirtyi Atalantaan. 
Muriel on pelannut vuoden 2023 loppuun mennessä Serie A:ssa viidessä seurassa yhteensä 325 ottelua ja tehnyt 103 maalia. Primera Divisiónissa pelaamissaan 38 ottelussa hän on tehnyt kahdeksan maalia. Mestarien liigassa hän on pelannut Sevillassa kahdeksan ottelua ilman maaleja sekä Atalantassa 18 ottelua, joissa hän on tehnyt viisi maalia. Eurooppa-liigaa hän on pelaannut Sevillassa viisi ottelua ja tehnyt kaksi maalia sekä Atalantassa kymmenen ottelua, joissa hän on viimeistellyt seitsemän maalia.
Muriel on pelannut Kolumbian alle 20-vuotiaiden maajoukkueessa muun muassa nuorten MM-kisoissa 2011, joissa hän teki ensimmäisessä ottelussaan Ranskaa vastaan kaksi maalia.
Muriel pelasi Kolumbian A-maajoukkueessa ensimmäisen kerran kesäkuussa 2012 Ecuadoria vastaan. Hän kuului Kolumbian joukkueeseen Copa Américassa vuosina 2015 ja 2019 mutta sai erittäin vähän peliaikaa. Jälkimmäisessä turnauksessa hän sai polvivamman heti ensimmäisen ottelun alkupuolella. MM-kilpailuissa 2018 hän tuli vaihtopelaajana kentälle kahdessa ottelussa. Copa Américassa 2021 hän pelasi neljässä ottelussa Kolumbian saavuttaessa pronssia.
Jaroslav Skobla

Jaroslav Skobla (16. huhtikuuta 1899 Pitkavicky – 22. marraskuuta 1959 Teplice nad Bečvou, Tšekki) oli tšekkoslovakiaa edustanut painonnostaja ja olympiavoittaja.
Skobla voitti MM-kilpailuissa 1923 kultaa alle 82,5-kiloisten sarjasta. Hän osallistui seuraavana vuonna ensimmäisiin olympialaisiinsa, joissa hän oli samassa sarjassa kahdeksas. Skobla sai raskaasta sarjasta pronssia sekä Amsterdamin olympialaisissa 1928 että EM-kisoissa 1929. Hän voitti Los Angelesissa 1932 sarjan olympiakultaa uudella olympiaennätyksellä 380 kiloa.
Jaroslavin poika Jiří oli kuulantyönnön olympiamitalisti.
Lähteet.
Osvaldo Martínez

Osvaldo David Martínez Arce, pelaajanimeltään Osvaldito (s. 8. huhtikuuta 1986 Luque) on paraguaylainen jalkapalloilija, pelipaikaltaan hyökkäävä keskikenttäpelaaja. Hän on vuodesta 2008 pelannut Meksikossa useissa eri seuroissa.
Pelaajaura.
Martínez aloitti uransa Libertadin joukkueessa Paraguayn korkeimmalla sarjatasolla Division de Honorissa vuonna 2003. Siellä hän pelasi viiden kauden ajan, kunnes muutti Meksikoon ja liittyi Meksikon pääsarjaan Monterreyn joukkueeseen. Kaudelle 2011–2012 Martínez siirtyi samalla sarjatasolla pelaavaan CF Atlanteen. 
Maajoukkuetasolla Paraguayn joukkueessa Martínez on pelannut 32 maaottelua vuosina 2008–2015 ja tehnyt yhden maalin. Ensimmäisen ottelunsa hän pelasi Perua vastaan .
Yksityiselämä.
Osvaldo on naimisissa Giselle Martínezin kanssa. He asuvat Monterreyssä, ja heillä on yksi yhteinen lapsi.
Louis (laulaja)

Ljubiša Stojanović "Louis" (Љубиша Стојановић "Луис"; 25. kesäkuuta 1952 – 31. heinäkuuta 2011) oli Leskovacissa syntynyt serbialainen laulaja. Louis tunnettiin ainutlaatuisesta musiikkityylistään ja hän oli mukana musiikkimaailmassa 1970-luvulta kuolemaansa saakka. Hänen taiteilijanimensä Louis sai alkunsa kun hän oli yhdeksän vuotta ja oli onnistuneesti esittänyt Louis Armstrongin kappaleita. Hän valmistui musiikkilukiosta Nišissä. 
Hän oli ensimmäisten joukossa, jotka yhdistivät jazzia ja Serbian kansanmusiikkia. 1980-luvulla hän nauhoitti ensimmäisen levytyksensä nimeltään "Ne kuni me, ne ruži me, majko" (Älä toru minua, älä nuhtele minua, äiti), joka ylsi huippumyyntiin.
Louis kuoli auto-onnettomuudessa 31. heinäkuuta 2011.
True Believer

True Believer on ruotsalaisartisti E-Typen eurodancekappale, joka julkaistiin 16. toukokuuta 2007. Kertosäkeet laulaa "Sanne Karlsson". Kappale löytyy myöhemmin samana vuonna julkaistulta "Eurotopia"-albumilta, ja on sen ensimmäinen single. Se edustaa nopeatempoista, nykyaikaista eurodancea. Kappaleen BPM on 141. Levy-yhtiöt: "Lulubelle Records" ja "Universal Music."
”True Believer” nousi Ruotsin yhden suosituimmista radioasemista, Rix FM:n kuuntelijalistan "Rix Top6" ykköseksi pysytellen listalla koko kesän. Vastaavasti myös Suomessa kappale kävi "NRJ Top 10" -listan kärjessä.
Swedish Dance Chartilla kappale oli korkeimmillaan sijalla 5, Finnish Dance Chartilla sijalla 7. Kappale pysyi pitkään molempien listojen kymmenen kärjessä.
Ruotsin singlelistalla kappale kävi korkeimmillaan nrolla 1, Suomen singlelistalla sijalla 3.
Elokuussa -07 single myi kultaa Ruotsissa.
Singlen toinen raita on kappaleen pidempi "Extended Version", jonka kesto on 7:32.
MTV3 HD

MTV3 HD on MTV3:n HD-kanava. MTV3 HD esittää MTV3:n ohjelmistoa teräväpiirtoisena. Kanava aloitti 29. elokuuta 2011. Kanavan aloittaessa tekstitykset eivät aluksi toimineet. 
Ohjelmisto.
MTV3 HD lähettää samaa ohjelmistoa kuin MTV3, mutta ohjelmat ovat HD-laatuisia.
Ensimmäinen HD-laadulla lähetetty sarja oli suomalainen draamasarja Salatut elämät.
MTV3 HD muuttui ilmaiskanavaksi DNA:n kaapeliverkossa 4. joulukuuta 2017.
Antenniverkossa lähetykset loppuivat vuoden 2019 lopussa, mutta jatkuivat kuitenkin syyskuussa 2020.
Tomi Norha

Tomi Norha on suomalainen muusikko ja kirjailija. Hän toimi vuosina 1989–1994 ja 2007 Boycott-yhtyeen basistina. Hän on työskennellyt musiikinopettajana. Koulutukseltaan hän on filosofian lisensiaatti.
Norha soitti kitaraa 1980-luvulla Uman Namu -yhtyeessä, jonka solistina oli Janus Hanski. Uman Namu julkaisi kaksi vinyylilevyä ja oli mukana "Risteysrock 2" -kokoelmalla. Uman Namun hajottua Norha siirtyi soittamaan bassokitaraa Annica Wiklundin yhtyeeseen Annica. Boycottiin Norha siirtyi vuonna 1989 ja oli mukana yhtyeen kahdella studioalbumilla vuosina 1990–1992. Norha on ollut myös mukana Boycottin palatessa vuonna 2007 aktiiviseksi yhtyeen esiintymisissä ja kahden uuden singlen julkaisussa. Nykyisin Norha opettaa musiikkia Luostarivuoren Lyseon lukiossa.
Vuonna 2017 Norha voitti Type &amp; Tellin novellikilpailun novellillaan "Tsaikovskissa meillä on ongelma." Novelli julkaistiin antologiassa "Kymmenen kulmaa." Tammikuussa 2024 Lector Kustannus Oy julkaisi Norhan esikoisromaanin "Naarasperho." Toinen romaani Lentotähti ilmestyi tammikuussa 2025.
Nelonen HD

Nelonen HD on Nelonen Median omistama HD-kanava. Nelonen HD esittää Nelosen ohjelmistoa teräväpiirtoisena. Suurin osa ohjelmistosta on natiivia teräväpiirtoa. Kanava aloitti kaapelikanavana 16. kesäkuuta 2008. Marraskuussa 2017 kanava aloitti myös antenniverkossa. Maaliskuussa 2020 antennilähetykset päättyivät, mutta ne palasivat taas 13. helmikuuta 2023.
Ohjelmisto.
Kanava on simulcast-kanava, eli se lähettää samaa ohjelmaa kuin Nelonen, joten ohjelmisto ei poikkea Nelosen normaalista ohjelmistosta.
Dalriada

Dalriada on unkarilainen folk-metallia soittava yhtye, joka on toiminut vuodesta 2003 nimellä Echo of Dalriada. Vuonna 2007 yhtye lyhensi nimensä nykyiseen muotoonsa. Osa yhtyeen jäsenistä on soittanut yhdessä jo vuodesta 1998.
Historia.
Vuonna 2003 Dalriada levytti ensimmäisen demonsa ”A Walesi Bárdok”. Seuraavan vuoden marraskuussa yhtye julkaisi ensimmäisen albuminsa nimeltä "Fergeteg". Toinen albumi "Jégbontó" ilmestyi helmikuussa 2006. Saman vuoden lopulla yhtye alkoi kirjoittaa ja levyttää kolmatta albumiaan "Kikelet" (2007), vaikka olikin kokenut jäsenvaihdoksia. Neljäs albumi, "Szelek", ilmestyi huhtikuussa 2008.
Dalriada oli vuonna 2009 ehdolla Unkarin musiikkipalkinnoissa. Yhtye menestyi kesän festivaaleilla ja sai entistä enemmän kutsuja esiintymään myös ulkomaille. Samalla he tuottivat albumia "Arany-album", joka sisältää vaikutteita Unkarin kansanmusiikista ja János Aranyn runoista. Albumi ilmestyi samana päivänä kuin yhtye esiintyi Budapestin Paganfestissä 2009.
Koliiniasetyylitransferaasi

Koliiniasetyylitransferaasi eli koliiniasetylaasi (lyhenne ChAT) on hermopäätteiden soluliman entsyymi, joka katalysoi asetyylikoliinia koliinista ja asetyylikoentsyymi-A:sta. Se siirtyy soomasta koliinia sisäänottaviin hermopäätteisiin muutaman millimetrin päivävauhdilla. Entsyymiä on runsaasti nucleus caudatuksessa, verkkokalvossa ja selkäytimen ventraalijuurissa. Sitä on vähän myös joissakin ei-kolinergisissä dorsaalijuuren sensorisissa neuroneissa.
Koliiniasetylaasin toiminnan heikkenemisellä on keskeinen rooli Alzheimerin taudin kehityksessä.
Entsyymin EC-numero on EC 2.3.1.6 ja CAS-numero 9012-78-6.
Vartsalan lossi

Vartsalan lossi liikennöi Vartsalan ja Kustavin kirkonkylän välillä. Lossireitin pituus on 952 metriä. Lossi sijaitsee Raisiosta Vuosnaisiin johtavalla seututie 192:lla, jonka läntisestä päätepisteestä on lauttayhteys M/S Viggenillä Ahvenanmaan Brändöhön. Tämän vuoksi liikenne ruuhkautuu helposti varsinkin kesäisin.
Nykyisin käytössä olevan lossin L-317 on valmistanut CRIST S.A. Puolassa vuonna 2023. Lossiin mahtuu 52 henkilöautoa, ja sen kantavuus on 200 tonnia.
Takriini

Takriini eli tetrahydroaminoakridiini (Cognex) on lyhytvaikutteinen antikoliiniesteraasi, jota käytetään Alzheimerin taudin hoitoon. Takriinin käyttö on vähentynyt parempien antikoliiniesteraasien käyttöönoton myötä. Takriini aiheuttaa maksaentsyymiarvojen nousua, sekä perifeerisiä kolinergisiä haittoja kuten pahoinvointia noin kolmasosalle potilaista. Takriinia otetaan neljä kertaa vuorokaudessa lyhyen vaikutusajan vuoksi.
Donepetsiili

Donepetsiili on antikoliiniesteraaseihin kuuluva lääke, jota käytetään Alzheimerin taudin hoitoon. Sen vaikutusmekanismina on aivojen asetyylikoliiniesteraasientsyymin spesifinen ja reversiibeli esto. 
Lääke annetaan kerran päivässä ja sitä voidaan vähäisten perifeeristen kolinergisten haittojen vuoksi käyttää kroonisesti monilla potilailla. Donepetsiili metaboloituu CYP2D6:n ja CYP3A4 ja lääkitystä suunniteltaessa tulee ottaa huomioon geneettiset polymorfiat ja lääkkeiden yhteisvaikutus. Lääke tuotiin ensimmäisen kerran markkinoille kauppanimellä Aricept. Suomessa donepetsiili myydään valmistenimillä Aricept, Donepezil Krka, Denepezil Navamedic, Donepezil Orion, Zauton.
Aineenvaihdunta.
Donepetsiili metaboloituu ensikierron metabolian kautta maksassa, pääasiassa CYP3A4:n välityksellä CYP2D6:n lisäksi. Tämän jälkeen tapahtuu O-dealkylaatiota, hydroksylaatiota, N-hapetusta, hydrolyysiä ja O-glukuronidaatiota, jotka tuottavat erilaisia metaboliitteja, joilla on samanlaiset puoliintumisajat kuin muuttumattomalla lähtölääkkeellä. Radioaktiivisesti merkityn donepetsiilin farmakokinetiikkaa koskeva tutkimus osoitti, että noin 53 % plasman radioaktiivisuudesta esiintyi muuttumattomana donepetsiilinä ja 11 % tunnistettiin metaboliitiksi 6-O-desmetyylidonepetsiiliksi, jolla on samanlainen asetyylikoliiniesteraasientsyymin tehon esto. Tämä lääke metaboloituu voimakkaasti neljään ensisijaiseen metaboliittiin, joista kahta pidetään farmakologisesti aktiivisena, sekä useisiin inaktiivisiin ja tunnistamattomiin metaboliitteihin.
Stereokemia.
Lääkkeenä käytetty donepetsiili on rasemaatti.
Galantamiini

Galantamiini (Nivalin, Razadyne, Reminyl) on tetriäärinen kasvialkaloidi, jota löytyy esimerkiksi narsisseista. Hermostoon se vaikuttaa reversiibelinä antikoliiniesteraasina eli koliiniesteraasin inhibiittorina. Lääketieteessä sitä käytetään Alzheimerin taudin hoitoon, ja se on kliinisesti osoitettu tehokkaaksi ja hyvin siedetyksi. Galantamiinin aloitusannos on 8 mg kerran vuorokaudessa ja se voidaan myöhemmin nostaa portaittain 24 mg:aan. Galantamiinilla on koetilanteissa saatu aikaan hyviä tuloksia antikolinergisen myrkytystilan keskushermosto-oireiden kumoamisessa.
Galantamiini on myös toimiva laihdutuslääke suurilla annoksilla. Annosmäärän ylittävien annostusten oireita ovat pahoinvointi ja oksetus.Mekanismia jolla paino putoaa ei tunneta. Kaikille galantamiinia saaneille potilaille ei aiheudu pahoinvointia ja oksetusta ja paino putoaa silti. Lääkärin tulee huomioida lääkettä määrätessä onko potilaan painon putoaminen hyväksyttävää.
Rivastigmiini

Rivastigmiini on pseudoirreversiibeli antikoliiniesteraasi, joka estää aivojen asetyylikoliiniesteraasia pitkäaikaisesti. Rivastigmiiniä käytetään Alzheimerin taudin hoitoon, sekä Parkinsonin tautia sairastavien dementiaan. Rivastigmiini estää erityisesti Alzheimerin taudissa hyvin säilyvää entsyymin G1-muotoa, mutta tämän seikan kliininen merkitys on vielä epäselvä. Lääkettä myydään kauppanimellä Exelon.
Yleisimmät haittavaikutukset ovat pahoinvointi ja huimaus, harvinaisempia oksentelu ja ripuli. Metaboliaperäiset yhteisvaikutukset muiden lääkkeiden kanssa ovat epätodennäköisiä, koska rivastigmiini metaboloituu esteröitymällä. Vuorokausiannos on yleensä 6–12 mg ja määritelty vuorokausiannos (DDD) 9 mg syömällä ja 9,5 mg lääkelaastarina.
Farmakologia.
Farmakodynamiikka.
Rivastigmiini, kolinesteraasin estäjä, estää sekä butyryylikoliiniesteraasia että asetyylikoliiniesteraasia (toisin kuin donepetsiili, joka estää selektiivisesti asetyylikoliiniesteraasia). Sen ajatellaan toimivan estämällä näitä kolinesteraasi-entsyymejä, jotka muuten hajottaisivat aivojen välittäjäainetta asetyylikoliinia.
Vitsebskin lentoasema

Vitsebskin lentoasema tai Vitsebskin itäinen lentoasema on Valko-Venäjän neljänneksi suurimman kaupungin Vitsebskin (Vitebsk) kaupungin kaakkoispuolella Vitsebskin piirissä, 2 kilometriä valtatie M8:sta itään. Lentoasemaa käytetään lähinnä liikelentokoneiden ja rahtiliikenteen sekä lentokoneharrastajien tukikohtana. Kentän kautta kulkee noin 5 % maan kansainvälisestä lentoliikenteestä. Säännöllisiä lentoja kentälle tehdään pääasiassa vain kesäisin, mikä on alle 20 % koko vuoden liikenteestä. Vuonna 2009 kentän läpi kulki 658 matkustajaa.
Vuoteen 2015 mennessä Vitsebskin kenttä aikoo kasvattaa vuosittaista matkustajamääräänsa 5 000 matkustajaan. Kenttä pyrkii Valko-Venäjän parhaaksi ja laadukkaimmaksi lentoasemaksi liikelentotoiminnan kannalta.
Tingsryds AIF

Tingryds AIF (lyhennettynä joskus TAIF) on ruotsalainen, Tingsrydistä kotoisin oleva jääkiekkoseura. Se pelaa tällä hetkellä Ruotsin kolmanneksi korkeimmalla sarjatasolla HockeyEttanissa. Tingsryds AIF perustettiin vuonna 1923. Joukkue pelaa kotiottelunsa Dackehallenissa, joka valmistui vuonna 1969. Sen katsojakapasiteetti on 3 650.
Historia.
Tingsryd pelasi Ruotsin korkeimmalla sarjatasolla (Elitserien-nimellä vuodesta 1975) vuosina 1967–1968 ja 1969–1975. Joukkue ei edennyt kertaakaan neljän parhaan joukkoon ja putosi I-divisioonaan vuonna 1975. Tingsryd pelasi sarjaa vuoden 1989 II-divisioonaan putoamiseen saakka ja voitti ennen tätä runkosarjan kausina 1975–1976 ja 1977–1978.
Keväällä 1993 Tingsryd nousi neljän II-divisioonassa vietetyn kauden jälkeen takaisin I-divisioonaan. Sarjan ja Elitserienin välille perustettiin kaudeksi 1999–2000 Allsvenskan, jonne joukkue siirtyi pelaamaan. Tingsryd putosi kolmen siellä vietetyn kauden jälkeen I-divisioonaan keväällä 2002 ja nousi sinne taas vuonna 2010. Ennen sarjanousuaan joukkue voitti I-divisioonan runkosarjan neljästi ja eteni yhtä monta kertaa Allsvenskanin karsintoihin. Tingsryd ajautui sinne myös kauden 2010–2011 jälkeen, mutta onnistui säilyttämään sarjapaikkansa. Kauden lopussa joukkuetta valmensi Kari Rauhanen.
Tingsrydin seurahistorian kaikkien aikojen runkosarjan pistepörssiä johtaa yhdysvaltalainen Larry Pilut, joka on tehnyt yhteensä 552 ottelussa tehot 240+426=666. Joukkueen kasvateista NHL:ssä ovat pelanneet Oliver Ekman-Larsson ja Kjell Samuelsson.
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
SMS Hessen

SMS Hessen oli Saksan keisarikunnan laivaston vuonna 1905 valmistunut Braunschweig-luokan taistelulaiva, joka palveli ensimmäisessä maailmansodassa sekä sen jälkeen Reichsmarinessa. Alus luovutettiin toisen maailmansodan päätyttyä sotakorvauksena Neuvostoliitolle, jossa se nimettiin "Tseliksi". Alus romutettiin 1960.
Valmistus.
Alus tilattiin Germaniawerftiltä Kielistä osana vuoden 1900 laivastolain hankintoja ja sen köli laskettiin 15. huhtikuuta 1902. Alus laskettiin vesille 18. syyskuuta 1903 ja se valmistui 19. syyskuuta 1905.
Palvelus.
Ensimmäisessä maailmansodassa alus kuului laivaston 4. laivueeseen, joka palveli Itämerellä vuonna 1915. Miehistövajeen takia laivue siirrettiin satamapalvelukseen ja sen henkilöstö sijoitettiin muille aluksille. Sodan päätyttyä alus jatkoi palvelustaan Reichsmarinessa. Aluksen höyrykattilat uusittiin ja se muutettiin radio-ohjatuksi maalilaivaksi.
Toisen maailmansodan päätyttyä alus luovutettiin 1946 sotakorvauksena Neuvostoliitolle, joka nimesi sen "Tseliksi". Aluksen kohtalosta ei ole tarkempia tietoja.
SMS Preußen (1903)

SMS Preussen oli Saksan keisarikunnan laivaston Braunschweig-luokan taistelulaiva, joka palveli ensimmäisessä maailmansodassa sekä sen jälkeen Reichsmarinessa. Alus romutettiin 1931.
Valmistus.
Alus tilattiin AG Vulcanilta Stettinistä osana vuoden 1900 laivastolain hankintoja ja sen köli laskettiin huhtikuussa 1902. Alus laskettiin vesille 30. lokakuuta 1903 ja se valmistui 12. heinäkuuta 1905.
Palvelus.
Ensimmäisessä maailmansodassa alus kuului laivaston 4. laivueeseen, joka palveli Itämerellä vuonna 1915. Miehistö vajeen takia laivue siirrettiin satamapalvelukseen ja sen henkilöstö sijoitettiin muille aluksille. Sodan päätyttyä alus jatkoi palvelustaan Reichsmarinessa F-luokan miinanraivajien emälaivaksi muutettuuna. Alus poistettiin alusluettelosta 5. huhtikuuta 1929 ja se romutettiin 1931 lukuun ottamatta 63 metriä pitkää keskiosaa, jota käytettiin räjähdekokeiden koealustana. Se nimettiin "Vierkantiksi" eli tasapohjaksi.
Ville Eetvartti

Ville Eetvartti Parkkonen on suomalainen laulaja, lauluntekijä ja tuottaja.
Musiikkura.
Parkkosen ura alkoi 2000-luvun alussa Killville-yhtyeen riveissä. Vuonna 2004 Killville julkaisi ensisinglensä "Miten Minun Käy", joka nousi Suomen viralliselle singlelistalle .Täyspitkä albumi "Tyhjä Taulu" julkaistiin vuonna 2005 Helsinki Recordsin kautta. Ville esiintyi myös vierailevana solistina runoilija Tommy Tabermannin Mulle kaikki heti nyt -albumilla 2004 sekä toimi säveltäjänä, sovittajana ja tuottajana useilla Suomen eturivin artistien julkaisuilla.
Killvillen lopetettua toimintansa Parkkonen jatkoi solistina, säveltäjänä ja sanoittajana Substances-yhtyeessä Vuonna 2009 Substances julkaisi itsenäisesti "Between Floors" -albumin ja kuvasi musiikkivideon kappaleeseen "God is a girl".
Vuonna 2010 Parkkonen esiintyi Nelosen Kuorosota-ohjelman kolmannella tuotantokaudella Pihtiputaan kuoron solistina.
Syksyllä 2011 Parkkosen ensimmäinen suomenkielinen julkaisu "Lasikaupunki" valittiin Uuden Musiikin Kilpailussa 40 parhaan kilpailukappaleen joukkoon. Tuottaja Jyri Sariolan ja sanoittajien Tero Myllyvirta ja Joni Pekkarinen kanssa tehty kappale sijoittui kilpailussa lopulta toiseksi.
Ville Eetvartin ensimmäinen sooloalbumi "Kirkasta" julkaistiin 25.4.2012. Albumin 2. single "Tie" esiteltiin ensimmäisen kerran Ville Eetvartin Facebook-sivulla 28.3.2012. Ensimmäisenä albumin arvioi sanomalehti Keskisuomalainen antaen albumille 4 tähteä.
Yksityiselämä.
Ville Eetvartti on laulaja Pete Parkkosen veli.
Salvinoriini A

Salvinoriini A on päihteenä käytetyn "Salvia divinorum" -kasvin vaikuttava aine. Sillä on aistiharhoja tuottavia sekä dissosiatiivisia tai psykedeelisiä vaikutuksia. Salvinoriini A:n vaikutukset kestävät käyttötavasta riippuen muutamasta minuutista tuntiin. Lisäksi on havaittu muutamia muita salvinoriineja.
Salvinoriini A on rakenteeltaan erilainen kuin useimmat muut luonnossa esiintyvät hallusinogeenit (kuten DMT, psilosybiini tai meskaliini), sillä se ei sisällä typpiatomeja. Näin ollen se ei myöskään ole alkaloidi.
Salvinoriini A on vaikutusmekanismiltaan κ-opioidireseptorin agonisti. Se oli ensimmäinen havaittu tällä mekanismilla vaikuttava yhdiste, joka ei ole alkaloidi. Salvinoriini A:n vaikutusmekanismi selvisi Bryan L. Roth:n laboratoriossa tehdyissä tutkimuksissa.
Laki.
Listattu Suomessa valtioneuvoston asetuksessa kuluttajamarkkinoilta kielletyistä psykoaktiivisista aineista.
Salvinoriinit

Salvinoriinit ovat yhdisteitä, joita esiintyy luonnossa ainakin mazatecinsalvia ("Salvia divinorum") -kasvissa, jota käytetään yleisesti päihteenä. Pääasiallinen vaikuttava yhdiste on salvinoriini A.
Arrows &amp; Anchors

Arrows &amp; Anchors on yhdysvaltalaisen rock-yhtye Fair to Midlandin neljäs studioalbumi, joka julkaistiin 12. heinäkuuta 2011.
Albumi debytoi Yhdysvalloissa Billboard 200 -listan sijalla 65.
Kappaleet.
Kappaleet on säveltänyt Fair to Midland ja sanoittanut Darroh Sudderth.
DJ Screw

DJ Screw (oikealta nimeltään Robert Earl Davis, Jr., 20. heinäkuuta 1971 – 16. marraskuuta 2000) oli yhdysvaltalainen hip hop DJ. Hänet tunnetaan sittemmin popularisoituneen Chopped and Screwed -miksaustyylin keksijänä, sadoista "Chaptereiksi" kutsutuista mixtapeistaan ja Screwed Up Click -kollektiivin johtohahmona. Davis löydettiin marraskuussa 2000 kuolleena äänitysstudioltaan, ja myöhemmin kuolinsyyksi varmistui kodeiinipohjaisen yskänlääkkeen ja alkoholin yliannostus.
Sukaskärpäset

Sukaskärpäset (Muscidae) on kärpästen heimo. Sukaskärpästen tunnetuin laji on huonekärpänen ("Musca domestica"). Ne ovat pönäköitä, mustia tai harmaita kärpäsiä, joissa voi olla tummempia kuvioita. Sukaskärpästen toukat käyttävät ravinnokseen kaikenlaisia eloperäisiä jätteitä. Aikuiset voivat joskus nauttia kukkien mettä, jos se on helposti tarjolla. Muutamat lajit imevät verta tasalämpöisistä eläimistä.
Heimoon kuuluu lähes 4000 lajia, jotka on jaettu sataan sukuun.
M2 (moottoritorpedovene)

M2 oli Irlannin laivaston moottoritorpedovene. Aluksen tilasi alun perin Latvian laivasto 16. toukokuuta 1939 John I. Thornycroft and Companyltä. Sen köli laskettiin 29. syyskuuta Thornycroftin Hampton-on-Thamesin veneveistämöllä telakkanumerolla 2464. Irlannin valtio lunasti aluksen, koska Latvia joutui Neuvostoliiton miehittämäksi.
Aluksessa oli kaksinkertainen mahonkirunko, ja siinä oli kylkikaaria tiheässä. Aluksen kolmas teakvuoraus oli pohjassa peittämässä kylkikaaria. Sen voimanlähteenä oli neljä Rolls-Roycen V6-moottoria Thornycroftin RY/12-asennuksina, ja ne oli kytketty pareittain kahteen akseliin. Aluksen apumoottorina oli Thornycroftin RA/4, joka mahdollisti peruuttamisen.
Aluksen koeajot aloitettiin 4. heinäkuuta 1940. Alus luovutettiin 8. heinäkuuta Irlannille, jonka laivastoon se liitettiin ensimmäisenä päällikkönään luutnantti A. Thompson. Se saapui Irlantiin vielä heinäkuussa.
Alus myytiin 15. syyskuuta 1948 eversti J. Fitzmauricelle, joka muutti sen asuntoproomuksi.
GNOME Tiedostot

GNOME Tiedostot (myös nimellä GNOME Files ja Nautilus) on GNOME-ympäristön virallinen tiedostonhallintaohjelma, joka on ollut GNOME:ssa versiosta 2.0. Ohjelma on julkaistu LGPL-lisenssillä.
Historia.
Nautilus on julkaistu ensimmäisen kerran vuonna 2001 ja sen kehitys on jatkunut siitä lähtien.
Toimintamallin muutokset.
Ohjelma on vaihtanut toimintamallia oliometaforaan, jota muun muassa Computerworldin Nicholas Petreley kritisoi. 
Väitteiden mukaan avaruudellinen (oliometafora) on uusille käyttäjille helpompi ymmärtää johtuen suorasta esitys- ja käsittelytavasta, joka tekee hakemistojen käsitteen helpommin ymmärrettäväksi. 
Toimintamalli muuttui navigaatiomalliin ja lisäsi jaetut näkymät GNOME:n versiossa 2.30.
M3 (moottoritorpedovene)

M3 oli Irlannin laivaston moottoritorpedovene. Irlanti tilasi aluksen 16. toukokuuta 1939 John I. Thornycroft and Companyltä. Sen köli laskettiin 11. syyskuuta Thornycroftin Hampton-on-Thamesin veneveistämöllä telakkanumerolla 2463. Alus valmistui 23. huhtikuuta 1940 ja sen koeajot päättyivät 18. heinäkuuta.
Aluksessa oli kaksinkertainen mahonkirunko, ja siinä oli kylkikaaria tiheässä. Aluksen kolmas teakvuoraus oli pohjassa peittämässä kylkikaaria. Sen voimanlähteenä oli neljä Rolls-Roycen V6-moottoria Thornycroftin RY/12-asennuksina, ja ne oli kytketty pareittain kahteen akseliin.
Alus luovutettiin 25. heinäkuuta Irlannille. Aluksen ensimmäinen päällikkö luutnantti J. Flynn asetti aluksensa laivaston palvelukseen 25. heinäkuuta. Aluksen matkatessa Irlantiin Britannian kuninkaallisen laivaston moottoritorpedoveneiden suojaamana se joutui Isle of Manin edustalla Saksan ilmavoimien koneiden maaliksi. Alus oli lähellä tuhoutumista. Se saapui 1. elokuuta Haulbowlinen laivastotukikohtaan, jossa Irlannin rannikkotykistö avasi tulen liputonta alusta kohti.
Alus myytiin 15. syyskuuta 1948 eversti J. Fitzmauricelle, joka muutti sen asuntoproomuksi.
M4 (moottoritorpedovene)

M4 oli Irlannin laivaston moottoritorpedovene. Irlanti tilasi aluksen lokakuussa 1939 John I. Thornycroft and Companyltä. Sen köli laskettiin 17. helmikuuta 1941 Thornycroftin Hampton-on-Thamesin veneveistämöllä telakkanumerolla 2492. Sen koeajot päättyivät 5. lokakuuta 1942. Alus luovutettiin 2. joulukuuta Irlannille. Aluksen ensimmäinen päällikkö luutnantti H. Austin asetti aluksensa laivaston palvelukseen 3. joulukuuta. Se saapui 1. elokuuta Haulbowlinen laivastotukikohtaan.
Aluksessa oli kaksinkertainen mahonkirunko, ja siinä oli kylkikaaria tiheässä. Aluksen kolmas teakvuoraus oli pohjassa peittämässä kylkikaaria. Sen voimanlähteenä oli neljä Rolls-Roycen V6-moottoria Thornycroftin RY/12-asennuksina, ja ne oli kytketty pareittain kahteen akseliin.
Alus myytiin 3. heinäkuuta 1950 eversti J. Fitzmauricelle, joka muutti sen asuntoproomuksi.
M5 (moottoritorpedovene)

M4 oli Irlannin laivaston moottoritorpedovene. Irlanti tilasi aluksen lokakuussa 1939 John I. Thornycroft and Companyltä. Sen köli laskettiin 2. toukokuuta 1940 Thornycroftin Hampton-on-Thamesin veneveistämöllä telakkanumerolla 2493. Alus laskettiin vesille 12. kesäkuuta 1941. Sen koeajot päättyivät 23. joulukuuta 1942 ja se luovutettiin aluksen ensimmäiselle päällikölle aliluutnantti McKenna, joka asetti aluksensa laivaston palvelukseen Tilburyssä. Se saapui 4. tammikuuta 1943 Cobhiin.
Aluksessa oli kaksinkertainen mahonkirunko, ja siinä oli kylkikaaria tiheässä. Aluksen kolmas teakvuoraus oli pohjassa peittämässä kylkikaaria. Sen voimanlähteenä oli neljä Rolls-Roycen V6-moottoria Thornycroftin RY/12-asennuksina, ja ne oli kytketty pareittain kahteen akseliin.
Alus myytiin 3. heinäkuuta 1950 eversti J. Fitzmauricelle, joka muutti sen asuntoproomuksi. Aluksessa todettiin kuitenkin lahoa, mikä esti muutostyöt.
Katsuyuki Nagasuka

Katsuyuki Nagasuka (, s. 8. syyskuuta 1981, Fukuoka, Japani) on japanilainen ratamoottoripyöräilijä. Hän toimii Yamahan tehdastallin testikuljettajana. Testikuljettajan työn ohella Nagasuka ajaa vakituisesti Japanin kansallista mestaruussarjaa.
MotoGP-ura.
2000-luvun alussa Nagasuka osallistui villillä kortilla kolmeen 250-kuutioisten osakilpailuun. 2011 sai tilaisuuden ajaa tehdastallin riveissä Malesian osakilpailussa kauden toiseksi viimeisessä kilpailussa, kun tallin ykköskuljettaja Jorge Lorenzo oli sivussa murrettuaan sormensa. Nagasukasta tuli ainoa kilpailuun osallistunut Yamaha-kuljettaja, kun myös toinen vakiokasvo Ben Spies joutui jättämään leikin kesken ennen aika-ajoja. 
Itse kilpailu jäi lopulta vain yhden kierroksen mittaiseksi, kun traagisessa onnettomuudessa italialainen Marco Simoncelli menehtyi jäätyään kanssakilpailijoiden yliajamaksi.
Lorenzo ei pystynyt osallistumaan myöskään kauden päätöskilpailuun Valenciassa, joten Nagasuka sai toisen tilaisuuden. Suoritus paranikin huomattavasti Malesiasta, ja erinomainen kuudes sija toi hänelle uransa ensimmäiset pisteet MotoGP-luokassa.
M6 (moottoritorpedovene)

M6 oli Irlannin laivaston moottoritorpedovene. Irlanti tilasi aluksen lokakuussa 1939 John I. Thornycroft and Companyltä. Sen köli laskettiin 15. toukokuuta 1940 Thornycroftin Hampton-on-Thamesin veneveistämöllä telakkanumerolla 2494. Alus laskettiin vesille 26. kesäkuuta 1941. Sen koeajot päättyivät 24. helmikuuta 1943, jolloin alus luovutettiin ensimmäinelle päällikölleen luutnantti T. A. Hamiltonille palvelukseen asetettavaksi.
Aluksessa oli kaksinkertainen mahonkirunko, ja siinä oli kylkikaaria tiheässä. Aluksen kolmas teakvuoraus oli pohjassa peittämässä kylkikaaria. Sen voimanlähteenä oli neljä Rolls-Roycen V6-moottoria Thornycroftin RY/12-asennuksina, ja ne oli kytketty pareittain kahteen akseliin.
Alus myytiin 15. syyskuuta 1948 eversti J. Fitzmauricelle, joka muutti sen asuntoproomuksi.